Dôvodová správa 

Všeobecná časť

Návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov sa predkladá ako iniciatívny materiál.

Cieľom návrhu zákona je 
-	medzi poistencov štátu zaradiť aj osoby majúce príjmy z výkonu činnosti osobného asistenta (ak nie sú zamestnancami ani samostatne zárobkovo činnými osobami) – na základe podnetu poslanca P. Bódyho,
-	vzhľadom na pripravovanú novelizáciu zákona č. 461/2003 Z. z. o sociálnom poistení, podľa ktorej Sociálna poisťovňa bude vyplácať samostatne zárobkovo činným osobám a osobám dobrovoľne nemocensky poisteným nemocenské až od 15-teho dňa práceneschopnosti, konkrétne medzi poistencov štátu zaradiť všetky osoby, ktoré sú nemocensky poistené a sú práceneschopné – teda aj v období od prvého do štrnásteho dňa práceneschopnosti,
-	vzhľadom na pripravovanú novelizáciu zákona č. 595/2003 Z. z. o dani z príjmov, podľa ktorej zrážkovou daňou budú zdaňované aj príjmy zo závislej činnosti v prípadoch, kedy daňovník nežiada zamestnávateľa o uplatnenie nezdaniteľných čiastok a daňového bonusu a ide o príjem nepresahujúci 5000 Sk mesačne, konkrétne je potrebné vylúčiť takéto príjmy z okruhu príjmov, z ktorých sa neplatí poistné na zdravotné poistenie. V opačnom prípade by došlo k zníženiu výberu poistného a to najmä od poistencov podľa § 11 ods. 2 (tzv. „dobrovoľne nezamestnaných osôb“),
-	zákon č. 5/2004 Z. z. o službách zamestnanosti umožnil uchádzačom o zamestnanie vykonávať zárobkovú činnosť, vrátane činnosti na základe pracovnej zmluvy (§ 6 ods. 2 písm. d) zákona č. 5/2004 Z.z.), konkrétne je potrebné vymedziť, že uchádzači o zamestnanie budú poistencami štátu len v prípade, že ich príjem v tomto období nepresiahne polovicu úhrnu minimálnych miezd,
-	upresniť ustanovenia týkajúce sa ročného zúčtovania poistného za prechodné obdobie roka 2005.

           Predložený návrh zákona je v súlade s Ústavou Slovenskej republiky, so zákonmi ako aj medzinárodnými zmluvami, ktorými je Slovenská republika viazaná.

Osobitná časť

K článku I

K bodu 1	 
	Cieľom  navrhovanej zmeny ustanovenia § 3 ods. 2 písmena a) druhého bodu je umožniť komerčné zdravotné poistenie zamestnancom ústredného orgánu štátnej správy Slovenskej republiky alebo jeho príspevkovej organizácii, ktorými je tento (štátny zamestnanec, zamestnanec pri výkone práce vo verejnom záujme) vysielaný na plnenie úloh v cudzine. Komerčné zdravotné poistenie sa rovnako týka aj jeho manžela a detí, ktorí ho do miesta dočasného vyslania v cudzine nasledujú. V tomto prípade ide o technické upresnenie tak, aby v aplikačnej praxi nevznikli problémy.

K bodu 2	 
Požadovaná úprava osobného rozsahu verejného zdravotného poistenia z vymedzenia konkrétnych kategórií poistencov na všeobecné vymedzenie zabezpečí pokrytie všetkých osôb, ktoré podliehajú legislatíve  Slovenskej republiky z dôvodu nariadenia Rady EHS č. 1408/1971 a ktoré vzhľadom na individuálny model verejného zdravotného poistenia v Slovenskej republike nie je možné explicitne uviesť v zákone (napr. rodinní príslušníci), preto sa vypúšťajú sa poberatelia a žiadatelia o dôchodok, keďže ich status je vyjadrený v cit. nariadení, ktoré má prednosť pred našimi zákonmi.

K bodu 3	 
	Legislatívno-technická úprava v nadväznosti na vypustenie legislatívnej skratky v bode 2.

K bodu 4	
Požadovaná úprava osobného rozsahu verejného zdravotného poistenia z vymedzenia konkrétnych kategórií poistencov na všeobecné vymedzenie zabezpečí pokrytie všetkých osôb, ktoré podliehajú legislatíve  Slovenskej republiky z dôvodu nariadenia Rady EHS č. 1408/1971 a ktoré vzhľadom na individuálny model verejného zdravotného poistenia v Slovenskej republike nie je možné explicitne uviesť v zákone (napr. rodinní príslušníci), preto sa vypúšťajú sa poberatelia a žiadatelia o dôchodok, keďže ich status je vyjadrený v cit. nariadení, ktoré má prednosť pred našimi zákonmi.

K bodu 5	
Na poistencov, ktorí nemajú príslušnú inštitúciu, by sa nemali vzťahovať koordinačné pravidlá podľa citovaného nariadenia. Zdravotná poisťovňa ktorá im v Slovenskej republike uhrádza neodkladnú zdravotnú starostlivosť, sa podľa nášho názoru nemôže považovať za príslušnú inštitúciu. Príslušnou inštitúciou pre poistenca uvedeného v § 9 ods. 3 zákona č. 580/2004 Z. z. sa stane zdravotná poisťovňa,  pre ktorú sa poistenec rozhodne a ktorej doplatí poistné na zdravotné poistenie spätne od vzniku poistného vzťahu. V prípade vyššej moci, keď sa poistenec nie je schopný na základe vlastného prejavu vôle rozhodnúť pre niektorú zo slovenských zdravotných poisťovní, kompetencia určiť takejto osobe príslušnú zdravotnú poisťovňu pripadne Úradu pre dohľad nad zdravotnou starostlivosťou.

K bodu 6	 
	V nadväznosti na požiadavku zdravotných poisťovní sa upravujú lehoty vydania zdravotného preukazu.

K bodu 7	 
V nadväznosti na požiadavku zdravotných poisťovní sa upravujú lehoty vydania zdravotného preukazu.

K bodu 8	 
V nadväznosti na požiadavku zdravotných poisťovní sa upravujú lehoty vydania zdravotného preukazu.

K bodu 9	 
V nadväznosti na požiadavku zdravotných poisťovní sa upravujú lehoty vydania zdravotného preukazu. 

K bodu 10	
Vzhľadom na pripravovanú novelizáciu zákona č. 461/2003 Z.z. o sociálnom poistení, podľa ktorej Sociálna poisťovňa bude vyplácať samostatne zárobkovo činným osobám a osobám dobrovoľne nemocensky poisteným nemocenské až od 15-teho dňa práceneschopnosti, spresňuje sa ustanovenie, podľa ktorého  štát platí poistné nielen za osoby, ktoré poberajú nemocenské ale aj za osoby, ktoré sú nemocensky poistené a sú práceneschopné, pričom nárok na nemocenské nemajú. Nemocensky poistené samostatne zárobkovo činné osoby a poistenci podľa § 11 ods. 2 budú teda poistencami štátu aj v období od prvého do štrnásteho dňa práceneschopnosti. 

K bodu 11	 
	Medzi príjmy, na ktoré sa pri stanovení povinnosti platiť poistné neprihliada, pribúdajú príjmy z výkonu činnosti osobného asistenta. Naopak medzi príjmy, na ktoré sa pri stanovení povinnosti platiť poistné prihliada, sa zaraďujú aj príjmy zdanené zrážkovou daňou v prípade poistencov, ktorí si u platiteľa príjmu nepožiadajú o uplatnenie nezdaniteľných čiastok a daňového bonusu a tento príjem neprevyšuje sumu 5000 Sk mesačne.

K bodu 12	
	Legislatívno-technická úprava. Poznámka pod čiarou nebola správna, nakoľko nariadenie (ES) č. 883/2004 Európskeho parlamentu a Rady z 29. apríla 2004 o koordinácii systémov sociálneho zabezpečenia nenadobudlo ešte účinnosť.

K bodu 13	 
	Štát je platiteľom poistného za osobu, zaradenú v evidencií uchádzačov o zamestnanie len v prípade, ak jej vymeriavací základ (príjem) nepresahuje úhrn minimálnych miezd. Rovnako ako v bode 11 sa upravuje definícia príjmov, na ktoré sa prihliada pri stanovení povinnosti platiť poistné.

K bodu 14	 
Vzhľadom na pripravovanú novelizáciu zákona č.595/2003 Z.z. o dani z príjmov, podľa ktorej podiely na zisku vyplácané obchodnou spoločnosťou alebo družstvom síce aj naďalej budú predmetom dane ale budú od dane oslobodené, je pre zachovanie súčasného stavu, kedy podiely na zisku sú zahŕňané do vymeriavacieho základu, potrebné rozšíriť definíciu príjmov, ktoré sa zahŕňajú do vymeriavacieho základu, o podiely na zisku vyplácané zamestnancovi bez majetkového podielu a bez účasti v štatutárnych orgánoch.

K bodu 15	
	Z príjmov, započítavaných do vymeriavacieho základu zamestnanca, ktorý nie je samostatne zárobkovo činná osoba, sa vylučujú príjmy z výkonu činnosti osobného asistenta. Zamestnanec, ktorý súčasne vykonáva činnosť osobného asistenta, z príjmov z výkonu činnosti osobného asistenta poistné platiť nebude.

K bodu 16	
	Z vymeriavacieho základu samostatne zárobkovo činnej osoby sa vylučujú príjmy z výkonu činnosti osobného asistenta. Samostatne zárobkovo činná osoba, ktorá súčasne vykonáva činnosť osobného asistenta, z príjmov z výkonu činnosti osobného asistenta poistné platiť nebude.

K bodu 17	 
	Z vymeriavacieho základu poistenca podľa § 11 ods. 2 (dobrovoľne nezamestnaná osoba) sa vylučujú príjmy z výkonu činnosti osobného asistenta. Do vymeriavacieho základu sa zaraďujú aj príjmy zdanené zrážkovou daňou v prípade poistencov, ktorí si u platiteľa príjmu nepožiadajú o uplatnenie nezdaniteľných čiastok a daňového bonusu a tento príjem neprevyšuje sumu 5000 Sk mesačne.

K bodu 18	 
Vzhľadom na to, že zákon č. 90/1996 Z.z. o minimálnej mzde sa vzťahuje len na zamestnancov v pracovnom pomere, nie je možné vyžadovať od poistencov, ktorí nie sú zamestnancami ako fyzické osoby v pracovnom pomere, aby ich vymeriavací základ bol najmenej úhrn minimálnych základov vo väzbe na minimálnu mzdu. Mesačná odmena ústavného činiteľa, poslanca VÚC, konateľa, osoby vo výkone väzby atď. môže byť nižšia, ako 6500 Sk. Zároveň sa tým zosúlaďuje znenie návrhu zákona s § 29 ods. 5 zákona č. 59/1965 Zb. o výkone trestu odňatia slobody v znení neskorších predpisov a s § 16 ods. 4  zákona Národnej rady Slovenskej republiky č. 156/1993 Z.z. o výkone väzby v znení neskorších predpisov, podľa ktorých nepatrí odsúdeným ani obvineným minimálna mzda podľa osobitného predpisu, t.j. podľa zákona č. 90/1996 Z.z. o minimálnej mzde v znení neskorších predpisov.

K bodu 19	 
Vzhľadom na to, že minimálny základ majú stanovený len zamestnanci v pracovnom pomere, krátenie minimálneho základu zamestnanca sa týka len takýchto zamestnancov a nie je potrebné špecifikovať ho pre zamestnancov v služobnom pomere alebo štátnozamestnaneckom pomere. Minimálny základ zamestnanca v pracovnom pomere sa nekráti o časť zodpovedajúcu absencii zamestnanca. Minimálny základ sa nekráti o časť zodpovedajúcu poskytnutému pracovnému voľnu bez náhrady mzdy, na ktoré zamestnanec podľa príslušných ustanovení Zákonníka práce nárok nemá a čerpá ho po dohode so zamestnávateľom napríklad v prípade, že si vyčerpal dovolenku. Minimálny základ sa bude krátiť v prípade pracovného voľna bez náhrady mzdy, ktoré podľa Zákonníka práce je zamestnávateľ povinný zamestnancovi poskytnúť – napríklad pri výkone verejnej funkcie, občianskych povinností a iných úkonov vo všeobecnom záujme.

K bodu 20	 
	Legislatívno-technická úprava v nadväznosti na zmeny v § 13 ods. 15 a 16.

K bodu 21	
Podobne ako v bode 16. Samostatne zárobkovo činná osoba, ktorá súčasne vykonáva činnosť osobného asistenta, z príjmov z výkonu činnosti osobného asistenta preddavky na poistné platiť nebude.

K bodu 22	 
Upresnenie pojmu minimálna mzda odkazom na § 2 ods. 1 písm. b) zákona č. 90/1996 Z. z. o minimálnej mzde.

K bodu 23	 
	Upresnenie, kedy sa povinnosť vykonať ročné zúčtovanie nevzťahuje na poistencov, ktorí sú zamestnancami. Túto povinnosť nemajú ani v prípade, že počas predchádzajúceho roka boli poistencami štátu z dôvodu práceneschopnosti, ošetrovania blízkej osoby, poberania materského, poberania dávky v hmotnej núdzi, zaradenia v evidencií uchádzačov o zamestnanie, boli cudzincami zaistenými na území Slovenskej republiky, vykonávali činnosť pre cirkevné, rehoľné a charitatívne spoločenstvo.

K bodu 24	
	Legislatívno-technická úprava.

K bodu 25	 
	Legislatívno-technická úprava.

K bodu 26	 
	Legislatívno-technická úprava.

K bodu 27	 
Ustanovenie sa upresňuje vzhľadom na nejednotnosť výkladu týkajúceho sa plynutia jednoročnej lehoty od zistenia porušenia povinnosti.

K bodu 28	 
	V záujme eliminácie zaťaženosti poistencov, zdravotných poisťovní a Sociálnej poisťovne navrhujeme vytvoriť právny priestor na priamu komunikáciu napr. medzi Sociálnou poisťovňou a Úradom pre dohľad nad zdravotnou starostlivosťou tak, aby mohla Sociálna poisťovňa poskytovať požadované údaje prostredníctvom údajov z informačného systému Sociálnej poisťovne za určité obdobie a za podmienok ustanovených osobitnou dohodou. Odsek 7 sa dopĺňa v nadväznosti na požiadavku zdravotných poisťovní dohodnúť sa s platiteľom poistného aj na iných splátkach preddavkov.

K bodu 29	 
Podobne ako v bodoch 6 a 8. Samostatne zárobkovo činná osoba, ktorá súčasne vykonáva činnosť osobného asistenta, z príjmov z výkonu činnosti osobného asistenta preddavky na poistné v období do 30. júna 2006 platiť nebude.

K bodu 30	 
	Podobne ako v bodoch 6, 8 a 13. Do vymeriavacieho základu samostatne zárobkovo činnej osoby, ktorá súčasne vykonáva činnosť osobného asistenta, sa na účely ročného zúčtovania poistného za rok 2005 nezapočítava príjem z výkonu činnosti osobného asistenta.

K bodu 31	 
	Upresňuje sa, kedy má poistenec, za ktorého počas roka 2005 platil poistné štát, povinnosť podať ročné zúčtovanie za rok 2005.

K článku II
Účinnosť sa stanovuje na 1. januára 2006.